जानकार मानते हैं कि इस सुविधा का फायदा हमसे कहीं ज्यादा गूगल को होगा और यह दोहरा होगा. एक तरफ उसके पास कंप्यूटर या फोन से इतर दूसरे स्रोतों से भी सूचनाएं आएंगी. दूसरी तरफ इन सूचनाओं से कमाई करने के लिए उसके पास मोबाइल और लैपटॉप के अलावा आपके टीवी, फ्रिज और दूसरे कई ऐसे ही माध्यम और होंगे. आज गूगल के कारोबार का ज्यादातर हिस्सा इंटरनेट पर सर्च के बूते आता है. लेकिन भविष्य में आपका एंड्रॉयड फ्रिज उसे यह बताएगा कि आप किस ब्रांड का जूस पसंद करते हैं. एंड्रॉयड टीवी के जरिये उसे यह पता लग जाएगा कि आप किस समय अपने टीवी पर क्या देखते हैं. इसके बाद वह अलग-अलग कारोबारियों को आपके खाने-पीने और मनोरंजन की आदतों के बारे में बताएगा. वह यह भी बताएगा कि आपको किस वक्त किस चीज की जरूरत है और आप तक किस चैनल के माध्यम से कब और कौन से विज्ञापन पहुंचाए जाने चाहिए. इसी तरह ड्राइवर विहीन कार बनाने में उसकी दिलचस्पी इसलिए भी है कि कार अपने आप चलती रहे, आप गूगल की सर्च या किसी और सेवा के साथ व्यस्त रहें और गूगल को आपकी पल-पल की खबर मिलती रहे.